Document ID: 32004D0760

KOMISSION PÄÄTÖS,
tehty 26 päivänä lokakuuta 2004,
neuvoston direktiivin 93/23/ETY soveltamissäännöksistä sikakarjaa ja -tuotantoa koskevien tilastotietojen keruiden osalta
(tiedoksiannettu numerolla K(2004) 4090)
(ETA:n kannalta merkityksellinen teksti)
(2004/760/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sikatuotantoa koskevien tilastotietojen keruusta 1 päivänä kesäkuuta 1993 annetun neuvoston direktiivin 93/23/ETY (1) ja erityisesti sen 1 artiklan 3 kohdan, 2 artiklan 2 kohdan, 3 artiklan 2 kohdan, 6 artiklan 1 ja 2 kohdan, 8 artiklan 1 kohdan ja 10 artiklan 3 kohdan,
sekä katsoo seuraavaa:
(1)
Neuvoston direktiivin 93/23/ETY soveltamissäännöksistä sikakarjaa ja -tuotantoa koskevien tilastotietojen keruiden osalta 30 päivänä toukokuuta 1994 tehtyä komission päätöstä 94/432/EY (2) on muutettu useita kertoja.
(2)
Direktiivissä 93/23/ETY tarkoitettujen tilastotietojen keruiden suorittamiseksi tarvitaan täsmällisiä määritelmiä. Tämän vuoksi olisi määritettävä tietojen keruuseen kuuluvat maatilat sekä määriteltävä karjan suuruusluokat ja alueet, joiden perusteella jäsenvaltiot laativat säännöllisin väliajoin toteutettavien tilastotietojen keruiden tulokset. Teurastustilastojen laadintaa varten tarvitaan yhdenmukainen teuraspainon määritelmä.
(3)
Direktiivin 93/23/ETY mukaan jäsenvaltioille voidaan pyynnöstä antaa lupa suorittaa huhti- ja elokuun tai touko-kesäkuun tietojen keruut valituilla alueilla sillä edellytyksellä, että nämä tietojen keruut käsittävät vähintään 70 prosenttia sikakarjasta. Niille jäsenvaltioille, joiden sikakarja muodostaa ainoastaan vähäisen prosenttiosuuden yhteisön kokonaiskarjasta, voidaan antaa lupa suorittaa tietojen keruu kerran vuodessa huhtikuussa, touko-kesäkuussa tai marras-joulukuussa taikka käyttää aluejakoa huhtikuun tai touko-kesäkuun tietojen keruun lopullisissa tuloksissa. Jäsenvaltiolle voidaan pyynnöstä myös antaa lupa käyttää karjan suuruusluokkien mukaan määrättyä jakoa jonkin kiinteän kuukauden keruun tuloksissa.
(4)
Jäsenvaltiot ovat esittäneet eri mahdollisuuksia koskevia poikkeuspyyntöjä.
(5)
Kyproksen, Latvian, Liettuan, Maltan, Puolan, Slovakian, Slovenian, Tšekin, Unkarin ja Viron liittymisen vuoksi on aiheellista tehdä teknisiä mukautuksia ja ulottaa tietyt poikkeukset kattamaan nämä uudet jäsenvaltiot.
(6)
Euroopan parlamentin ja neuvoston asetuksessa (EY) N:o 1059/2003 (3) vahvistetaan yhteinen tilastollisten alueyksiköiden nimikkeistö (NUTS) jäsenvaltioille; tämän vuoksi on aiheellista korvata aiemmin määritellyt alueelliset tasot uudella nimikkeistöllä (NUTS).
(7)
Päätös 94/432/EY olisi tämän vuoksi kumottava.
(8)
Tämä päätös on pysyvän maataloustilastokomitean lausunnon mukainen,
ON TEHNYT TÄMÄN PÄÄTÖKSEN:
1 artikla
1. Direktiivin 93/23/ETY 2 artiklan 2 kohdassa ’maatilalla’ tarkoitetaan sekä teknisesti että taloudellisesti erillistä yksikköä, jolla on erillinen johto ja joka tuottaa maataloustuotteita.
2. Direktiivin 93/23/ETY 1 artiklan 1 kohdassa tarkoitetun tietojen keruun on katettava:
a)
maatilat, joissa käytössä olevaa viljelysalaa on vähintään yksi hehtaari;
b)
maatilat, joissa käytössä olevaa viljelysalaa on vähemmän kuin yksi hehtaari, jos ne tuottavat tietyn osuuden myyntiä varten tai jos niiden tuotanto ylittää tietyt aineelliset rajat.
3. Kuitenkin niiden jäsenvaltioiden, jotka toivovat voivansa käyttää erilaista tietojen keruun rajaa, on sitouduttava vahvistamaan raja sellaiselle tasolle, että sen ulkopuolelle jäävät ainoastaan pienimmät tilat, jotka muodostavat enintään yhden prosentin kyseisen jäsenvaltion komission päätöksessä 85/377/ETY (4) tarkoitetusta standardibruttomarginaalista.
2 artikla
Direktiivin 93/23/ETY 6 artiklan 1 kohdassa tarkoitetuissa aluejaoissa jäsenvaltioiden on noudatettava liitteessä I määriteltyä yhteisen tilastollisten alueyksiköiden nimikkeistön (NUTS) tasoa. Jäsenvaltiot vapautetaan tulosten laatimisvelvoitteesta niiden alueiden osalta, joilla sikakarjan määrä on alle yhden prosentin kansallisesta sikakarjasta.
3 artikla
Direktiivin 93/23/ETY 8 artiklan 1 kohdassa tarkoitetut karjan suuruusluokat vahvistetaan tämän päätöksen liitteessä II.
4 artikla
Direktiivin 93/23/ETY 10 artiklan 1 kohdassa tarkoitettu teuraspaino on teurastetun sian kokonaisen tai koko pituudeltaan leikatun ruhon kylmäpaino nylkemisen, verenlaskun, sisäelinten poiston sekä kielen, karvojen, sorkkien, ulkoisten sukuelinten, kylkirasvan, munuaisten ja pallean poiston jälkeen.
5 artikla
1. Tämän päätöksen liitteessä III olevassa a kohdassa on luettelo jäsenvaltioista, joille annetaan lupa suorittaa huhti- ja elokuun tai touko-kesäkuun tietojen keruut valituilla alueilla sillä edellytyksellä, että nämä tietojen keruut käsittävät vähintään 70 prosenttia sikakarjasta.
2. Tämän päätöksen liitteessä III olevassa b kohdassa on luettelo jäsenvaltioista, joille annetaan lupa suorittaa vain yksi tietojen keruu vuodessa huhtikuussa, touko-kesäkuussa, elokuussa tai marras-joulukuussa.
3. Tämän päätöksen liitteessä III olevassa c kohdassa on luettelo jäsenvaltioista, joille annetaan lupa käyttää aluejakoa huhtikuun tai touko-kesäkuun tietojen keruun lopullisissa tuloksissa.
4. Tämän päätöksen liitteessä III olevassa d kohdassa on luettelo jäsenvaltioista, joille annetaan lupa käyttää karjan suuruusluokan mukaan määrättyä jakoa jonkin kiinteän kuukauden tuloksissa.
6 artikla
Kumotaan päätös 94/432/EY. Viittauksia kumottuun päätökseen pidetään viittauksina tähän päätökseen.
7 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä lokakuuta 2004.

Labels: 10
17
19
6